'মিথ্যে' বলায় ইরানে বিক্ষোভ (ভিডিও)
‘মিথ্যে’ বলায় ইরানে বিক্ষোভ (ভিডিও)
। ১২ জানুয়ারি, ২০২০ ১১:১১ পূর্বাহ্ণ
১৭৬ আরোহী নিয়ে ইউক্রেনীয় একটি বিমান ক্ষেপণাস্ত্র ছুড়ে ভূপাতিত করার বিষয়টি অস্বীকার করায় ইরানের রাজধানী তেহরানে বিক্ষোভ হয়েছে।
শনিবার দেশটির রাজধানী তেহরানে কয়েকশ বিক্ষোভকারী রাস্তায় নেমে ক্ষোভ প্রকাশ করেছে। দুর্ঘটনায় ক্ষতিগ্রস্তদের প্রতি শ্রদ্ধা জানাতে শরীফ ও আমির কবির নামে দুটি বিশ্ববিদ্যালয়ের বাইরে জড়ো হয় শিক্ষার্থীরা।কিন্তু সন্ধ্যার দিকে তা বিক্ষোভে রূপ নেয়।
আধা-সরকারি ফার্স নিউজ এজেন্সি জানিয়েছে, এক হাজারের বেশি মানুষ দেশটির নেতাদের বিরুদ্ধে স্লোগান দিয়েছে। শিক্ষার্থীরা বিমানটি ভূপাতিত করার জন্য দায়ী ব্যক্তিদের, এবং যারা এই ঘটনাটি ধামাচাপা দেয়ার চেষ্টা করেছিল, তাদের বিরুদ্ধে মামলা করার আহ্বান জানিয়েছে। পরে পুলিশ বিক্ষোভকারীদের ছত্রভঙ্গ করে দেয়।
এদিকে ইংরেজি এবং ফারসি দুই ভাষায় এক টুইট বার্তায় মার্কিন প্রেসিডেন্ট ডোনাল্ড ট্রাম্প বলেছেন, ইরানের সাহসী ও ভুক্তভোগী জনগণের প্রতি আমি আমার রাষ্ট্রপতি হিসেবে ক্ষমতা গ্রহণের শুরু থেকেই আপনার পাশে আছি এবং আমার সরকার আপনাদের পাশে থাকবে। আমরা আপনাদের প্রতিবাদ নিবিড়ভাবে অনুসরণ করছি। আপনাদের সাহস অনুপ্রেরণা দেয়।
এছাড়া মার্কিন পররাষ্ট্রমন্ত্রী মাইক পম্পেও ইরানে বিক্ষোভের ভিডিও টুইট করে বলেন, ইরানি জনগণের বক্তব্য স্পষ্ট। তারা খামেনির দুর্নীতিবাজ শাসন ব্যবস্থা, বিপ্লবী বাহিনী রেভল্যুশনারি গার্ড- আইআরজিসি এর বর্বরতা, সরকারের মিথ্যাচার, দুর্নীতি ও অদক্ষতায় বিরক্ত। আমরা ইরানি জনগণের পাশে আছি যারা আরও ভাল ভবিষ্যতের প্রাপ্য।
গত তিনদিন ধরে ইরান তাদের ক্ষেপণাস্ত্র ছুড়ে বিমানটি ভূপাতিত করার খবর অস্বীকার করে আসছিল। তবে শনিবার সকালে রাষ্ট্রীয় টিভিতে পড়া একটি বিবৃতিতে বিমানটি ভূপাতিত করার বিষয়টি স্বীকার করা হয়।
দুর্ঘটনার তিনদিন পর গতকাল শনিবার ইরান এই বিমানটিকে ‘অনিচ্ছাকৃতভাবে’ ভূপাতিত করার বিষয়টি স্বীকার করে। ওই দুর্ঘটনায় বিমাটিতে থাকা ১৭৬ জন আরোহী ও ক্রুর সবাই নিহত হয়। ইরাকের মার্কিন বিমান ঘাঁটিতে ইরান ক্ষেপণাস্ত্র নিক্ষেপ করার মাত্র কয়েক ঘণ্টা পরে ওই বিমানটি ভূপাতিত করা হয়। গত ৩ জানুয়ারি বাগদাদে মার্কিন ড্রোন হামলায় ইরানি কমান্ডার কাসেম সোলেইমানিকে হত্যার প্রতিক্রিয়ায় এই হামলা চালায় ইরান।
Yegane Emdad (Emergency Unit) of Police of #Iran's Islamic Regime was deployed to suppress the #AmirKabir university students but they failed to do it because of high number of protesters this afternoon. pic.twitter.com/2MkPsazRTL
ট্যাগঃ ইরানে বিক্ষোভ